Rassan Ramah er syrisk flygtning, og lige nu er han på efterårsferie hos danske Merete Christensen fra Bylderup-Bov i Sønderjylland.

I en tid, hvor et stort antal flygtninge fra Syrien indlogeres over hele landet og får en blandet modtagelse ude i lokalsamfundene, har hun valgt at åbne sit private hjem for en af de syriske flygtninge.

- Hvis du er åben over for andre, får du også noget tilbage. Jeg har lært en masse kultur, og det er jo herlige og gode mennesker, siger Merete Christensen.

Hun lærte Rassan Ramah at kende på flygtningecentret i Bolderslev. Her boede han den første måned i Danmark, inden han blev flyttet til Holstebro, hvor han nu bor alene på et værelse. Han er flygtet fra borgerkrigen i Syrien, men hans kone og barn befinder sig i Egypten.

- Det er forfærdeligt. Det er forfærdeligt at vente. Især når man ikke kan sproget. Man føler sig ensom og går omkring for sig selv, siger han.

Merete Christensen har selv rejst i hele verden, og hun ved, hvordan det er at sidde alene og vente på et værelse. Derfor har hun åbnet sit hjem for Rassan, og forleden hentede hun ham på værelset i Holstebro.

Nu spiser han med i Meretes hjem - rugbrødsmadder, som han elsker - og hun hjælper ham blandt andet med sprogundervisningen. Til gengæld hjælper han til, hvor han kan. Eksempelvis med at kløve brænde.

- Vi vil gøre hvad som helst for Merete og Hans, for de gør så meget for os, siger Rassan Ramah.

I Syrien var han direktør i et kraftfoderfirma. Han flygtede sammen med familien fra krigen, men fra Egypten skulle han over havet med en fiskebåd, og det var for farligt for familien, mente han. Derfor rejste Rassan Ramah alene mod Danmark.

Nu arbejder han på at få sin familie til Danmark. Lykkes det ikke, rejser han tilbage igen.

Se hele indslaget om Merete og Rassan i videoen over artiklen.